Akhir taun 2017, disambung awal taun 2018 kahanan jagad umyeg karo kegiyatané dhéwé-dhéwé. Masalah politik donya utamané digègèraké karo anané putusan sepihak pre­si­den AS Donald Trump kang nékad ngakoni Yerusalem mi­nangka ibu kotané Israel. Kaya ing jagad pakeliran (wayang) kena diarani : Bumi gonjang-ganjing langit kelap-kelap katon lir lintangé ngalih... merga Amerika Serikat iku negara Adi daya, wani tumindak adigang adigung adi guna, sakarepé dhé­wé. Jagad internasional guncang, udan protes lsp, se­najan umumé ya mung ing diplomatik lan suwara-suwara thok. Awit, sapa sing wani perang mungsuh AS, negara adi daya iki. Toh ing Dewan Keamanan PBB rancangan naskah mungsuh AS sing diajokaké déning Mesir ya mentah kena Veto déning AS.
